
Šuma nije samo skup običnih drveća. Šuma je zrak koji udišemo, nečiji dom i nečije skrovište. Ona je hladovina u letnjoj žezi i plamen koji nas greje u hladnim noćima. Šuma je tihi posmatrač zločina jednog jedinog bića na ovoj planeti koje se drznulo da uništava i raspolaže po svom nahođenju ne osvrćući se na potrebe svih ostalih. U njenoj tišini krije se mudrost vekova a u njenom šapatu, priče koje čekaju da budu ispričane. Pozivam te da posegneš za svojom plemenitošću i posadiš bar jedno drvo u svom životu. Svako drvo je nova nada, svako drvo je novi život. Planeta će ti uzvratiti zahvalnošću, darujući ti čaroliju koju može samo priroda stvoriti i osećaj da si deo nečeg većeg od samog sebe.

Deset meseci su sestre provele zajedno a to im se toliko dopalo da se Roga i Jadwiga spontano odlučiše da ostanu kod Jage u Kelebijskoj šumi. Iako je nova metla već odavno pristigla, Jadwiga više nije želela da se vrati u Poljsku pa je Roga sledivši njen primer takodje rešila da ostane ovde. Bi joj krivo da se one tu stalno vesele a da ona sedi sama u svojoj kolibi na vrhu južnih Karpata. A nigde se po njima nije niti lepše niti bolje živelo nego ovde. Ima još toliko veštica na ovome svetu pa neka se one brinu o Karpatima.

"Eh, to je najbolja odluka koju ste mogle doneti!", reče Jaga presretna što više neće biti tako usamljena.

"Ovo je dobar razlog da nazdravimo! Gde je ta Mera Luna?", osvrće se Roga.

"Evo je, stiže!", zgrabi Jaga glineni vrč pa mrmlja u sebi radosno: "I to sve zahvaljujući seoskoj dečurliji."

"Ali gde ćemo živeti? Tvoja koliba je pretesna za sve nas?", požali se Jadwiga kojoj je dojadilo da deli kolibu sa sestrama.

Jaga zastade sa vrčem u ruci pa razmisli na čas a onda slegnu ramenima pa naspe svakoj po čašu.

"Eh, ako nema dosta mesta, onda ćemo svakoj izgraditi po jednu kolibu.", reče pa ispruži čašu da nazdravi.

Sestrama se dopade ta ideja pa nazdraviše i proslaviše tu odluku do samoga jutra.

Prvo što je bilo najvažnije začaraše dva para kokošijih nožica pa ove porastoše i odebljaše toliko da mogaše nositi i najtežu kolibu. A onda Jaga pucne sa dva prsta a nožice oživeše. 

"Eto, temelj vam je gotov, moći ćete spuštati i podizati kolibu po vašoj volji."

A onda izabraše najlepša borova stabla pa od njih napraviše jake daske od kojih skuckaše svoje kolibice. Sretne i zadovoljne stajaše jedna pokraj druge posmatrajući svoja gradjevinska dela.

"Baš su lepo ispale!", trlja Jaga zadovoljno ruke, posmatrajući sestrine kućice kraj svoje.

"Trebale ste odmah ovako. Svakako se niste baš usrećile u tim vašim novim domovima." Jadwiga i Roga slegnuše ramenima. Tako im je Augusta, njihova pokojna majka službu odredila. Šta su one tu mogle? Ali Auguste sada više nema pa možda i nije tako loša ideja da opet žive kao pre, sve tri na okupu.

Nije valjano ni svanulo a Kelebijskim seocetom se proširi ta vest poput letnje oluje, iznenadno i silovito.

"Šta? Nije moguće?", negoduju žene na ulici.

"Zar nam nije bila dovoljna ona opaka Jaga nego smo sada dobili uz nju još dve nove. Bog neka nam je u pomoći.", doda druga pa se prekrsti sa one strane kapije.

"A jesi li čula ko je za to kriv?", upita je prva.

"Nemoj reći da se i to zna?", šapnu ova pa se osvrne da proveri da li ih neko čuje.

"Zna se draga moja! U selu se sve zna!"

"A ko li je taj nesvet što nam to učini, da mi je samo znati?", upita je a oči joj se izbečiše pa sve da ispadnu od znatiželje.

Komšinica joj se približi pa joj se nagne bliže uvetu: "Sajo! Zamisli ti to! Da nije te bitange ne bi imali sada i ovu bedu na vratu."

Žena se namršti pa pogleda mrko u pravcu Sajine kuće.

Od toga dana više Sajo nije mogao mirno proći sokakom a da ga odrasli nisu psovali i lupali mu čvegere po glavi a deca su ga gadjala kamenjem i jurili po prašnjavim putevima da ga isprebijaju. Toliko su svi čekali da prodje tih devet meseci pa da se ove konačno vrnu svojim kućama a sada im se toliko ovde dopalo da rešiše da ovde zauvek ostanu.

Sajo čak ni u rodjenoj kući nije više imao mira već je sedeo po cele dane slušajući očeve optužbe.

"Šta se čudiš što te svi diraju? Petljao si se gde ne treba. Eto ti sada! A lepo sam ti govorio.", kukao je njegov otac.

"Ja odoh iz sela i iz ove kuće kada me svi  ionako samo kinjite.", pa lupi dlanom o sto.

"A kuda se to gospodin uputio, ako smem priupitat'? Šta će biti sa tvojom školom?", brecnu se otac na njega.

"Eh, ja u školu više ne idem. Uostalom, biće mi bolje bilo gde nego u školi."

"Ma nemoj? Gospodin se uputio u svet. A kuda ako smem da pitam?", svadja se otac dalje sa njim.

"Eto, idem pravo kod veštice Jage. Svakako svi kažu da tamo pripadam. Tamo ću da se preselim a vi radite šta hoćete.", slaže dečak pa zgrabi svoj bućur i izadje iz kuće.

Otac i majka sklopiše ruke pa vrte glavama. Ne znaju šta je navrlo u tog mangupa ali vide da je on nekim svojim putem krenuo. Ne sluša taj više nikoga već je sebi neke gluposti utuvio u glavu.

"Šta ću kod kuće kada mi ni rodjeni roditelji više ne veruju?", pomisli pa krene u pravcu šume ne znajući kuda će. 

Dok je prolazio kroz selo, ljudi mu dobacivaše prekorne poglede i pogrdne reči a gomila dece trčaše za njim pokušavajući da ga sustigne i nalupaju.

Za njim su odzvanjali ljutiti povici: "Ti si kriv što sada imamo tri veštice na vratu!"

Tek kada je kročio izmedju prvih borovih stabala deca odustaše od potere za njim. Nisu se usudjivali da kroče u Jagin atar jer ko zna na šta bi ova bila spremna ako se na njih naljuti.  Zato mu dobacivaše iz daleka pogrdne reči i mahaše ka njemu stistnutim pesnicama.

Po prvi put mu se činilo da je tu u okrilju šume zaštićen pa odlučno nastavi dalje put do Jage.

Sestre taman završiše kolibice pa su prvi put prisele da se malo odmore i uživaju, kada se dečak iznenada pojavi u njihovom dvorištu.

"Oh, koje je zlo tebe ovde nanelo?", čudi mu se Jaga.

On slegne ramenima pa joj reče: "Ja nemam više kuda. Ovi iz sela me isteraše pa sam došao da se tu kod vas sklonim neko vreme dok se ne snadjem. Mislim, ako može?", pa im uputi molećivi pogled napuštenog šteneta.

Sve tri ostadoše začudjenje. Kakvo je sada ovo čudo? Šta da otpočnu sa tim neposlušnim mangupom. Samo se Jaga nešto zamisli pa sa dva prsta trlja bradu.

"Eh, kada je već tako ne mogu te ostaviti na ulici. Nisam ni onu gadnu, beskućnu mačku ostavila a ne ljudsko čeljade. Od dana si Sajo moj šegrt.", našali se Jaga a on se iznenadi što ga je prihvatila kod sebe. Morao je priznati da nije računao na to. Nadao se ali ni u najludjem snu nije računao na to.

"Kakav crni šegrt?", gundja Roga pa morade da se umeša kao i obično.

"A čemu ćeš tu protuvu podučavati?"

"Kako čemu? Pa svemu što ja znam.", uozbilji se ova pa kad vide da to Rogu ljuti a ona se baš uz inat njoj odluči da ga uzme za šegrta.

"Rekoh, Sajo je od danas moj šegrt. A ti uzmi tebi svoga ako ti je krivo.", uzvrati joj Jaga prkosno.

Roga lupi šakom o sto jer joj se ne dopade ta ideja ali zna da Jaga ionako nju ništa ne pita. Previše je tvrdoglava i sve radi po svojoj volji.

"No, lepo je počeo moj novi život ovde.", pokunji se Roga pa se povuče u svoju kolibicu.

Jadwiga se nasuprot njoj zadovoljno smeškala. Ona nije imala baš ništa protiv dečaka. Pa baš su se pored njega dobro zabavili. Šta on Rogi toliko smeta?

Ali ova je preseče ružnim pogledom pre no što udje u svoju kolibicu pa Jadwiga pocrvene i ustade od stola: "Oh, baš sam se umorila, idem da se malo odmorim."

"Od čega da se odmoriš? Pa tek je sedam sati posle podne!", ali joj bi jasno šta se skriva iza toga.

"Pa dobro idite! Ostaće više Mera Lune za mene.", doviknu im pa zgrabi dimljenu, suvu nogicu i stade da je glaba.

"Posluži se pa da vidimo šta ćemo sa tobom.", obrati se dečaku misleći da je gladan pa mu pilećom nogicom pokaže gde da se posluži.

Njoj se činilo da život ne može biti bolji. Još do juče je bila usamljena i dosadjivala se a sada su joj tu sestre i uz to ima i svog ličnog šegrta.

"Ajde da ti pokažem tvoju sobu pa da vidimo kakvog posla ima za tebe."

On poslušno krenu za njom pa se uzvere uzanim drvenim stepenicama u potkrovlje. Iako je već par puta bio kod Jage u kući, nije nikada imao priliku da se tamo popne. Od prvog trenutka njemu se dopade njegov novi kutak pa se zadovoljno baci na svoj novi slamnati krevet. Starinski krevet od trešnjevog drveta, imao je visoki naslon i bio je napunjen svežom slamom. Preko nje je bio prebačen beli čaršav, perjani jastuk i jorgan presvučen u crveno belu, kariranu posteljinu. Kako je samo fino mirisao taj neobični krevet a bio je tako vruć i mekan.

On prilegne onako obučen u cipelama pa prekrsti noge.

"Eh, ovde ću napokon na miru živeti! Da konačno malo i ja uživam.", prošaputa zadovoljno sebi u bradu. 

Sobica beše niska i malena ali za njega sasvim dovoljna. Imala je dva prozorčića od kojih jedan beše okrugli i malen, ne veći od odrasle ljudske glave.

On ustade pa proviri kroz prozor i ugleda u daljini preko krošnji svoje rodno selo. Mrak se već spuštao a svetla su se palila po kućama i ulicama. Na trenutak ga uhvati žal' ali onda se priseti kako su sa njime postupali pa ga tuga brzo prodje.

Nahranjen i napojen on oseti umor pa zaspe u svom novom, neobičnom domu, u drvenoj kolibici na kokošijim nogama.

Čim se prvi zrak sunca promolio kroz okrugli prozorčić, nesnosna galama probudi dečaka. Prestrašen skoči na obe noge iz kreveta pa onako sanjiv ugleda pred sobom Jagu, Rogu i Jadwigu. Sve tri se nadviše nad njime a on se uplaši od njihovih ružnih lica.

"Dobro jutro, šegrte!", pozdravlja ga Roga pa se smeje cinično.

"Ustani lenčugo! Dosta je bilo lenčarenja!", reče mu Jaga a u ruci drži tiganj i varjaču.

"Šta se dogodilo?", pribere se dečak pa se poče češati po razbarušenoj glavi.

"Kako šta se dogodilo? Pa jesi li šegrt ili nisi?", upita ga Jaga pa se sve tri u iščekivanju ka njemu nagnuše.

"Pa, jesam!", promuca ovaj nesigurno pa se nastavi češati.

"Šta jesi? Ako jesi a što nisi usto' prvi kako šegrtu priliči pa da me budiš. Da mi doneseš čašu Mera Lune da se razbudim pa da krenem u mesaru na vreme kako mi one seoske torokuše ne bi spapčile sve pileće nožice."

"Ja bih usto' al' mi niko nije reko' kada i šta moram da radim.", opravdava se dečak.

"Jeste, tako je!", prizna Jadwiga.

"Niko mu nije rekao da mora ustati.", prizna i Roga.

"Pa dobro sad' znaš i ako hoćeš da učiš od mene, onda moraš svaki dan u ovo vreme ustati, osim nedeljom.", reče mu Jaga pa namršti usta.

"A koliko je sati?", upita je dečak.

Sestre pogledaše napolje kroz prozorče pa istovremeno rekoše: "Pet i pet!"

"Pet i pet? A što ustajete zaboga tako rano kada nigde ne žurite?"

Jaga iskolači oči pa ljutito zalupa varjačom o tiganj.

"Kako ne žurimo? Pa jel' žurim u mesaru, nesrećo jedna?"

Roga gurne ovlaš Jadwigu laktom u rebra: "Je li, šta se ovaj stalno češe ? Da nema možda vaške?"

Jaga je ču pa hitro pritrča dečaku i zgrabi ga obema rukama za glavu.

Sa palčevima mu stade razdvajati kosu pa reče sa olakšanjem u  glasu: "Nisu vaške, buve su."

"Buve? Od kuda meni buve?", čudi se Sajo ali ne prestade sa češanjem. Lice i ruke mu se sve osule od sitnih crvenih ujeda.

"Ne znam. Šta ja znam koliko se ti često pereš?"

"Pa perem se skoro svaku noć."

"Svaku noć?", čude se sestre a Roga mu pridje pa mu zavrne rukav.

"Koža mu je još čitava. A što se kupaš svaku noć kad to nije dobro?"

On nemoćno slegne ramenima: "Otkud znam? Ja ne bih al' mama tako želi."

"Pih, kakva je to smrdljiva majka što te tera da se kupaš svaki dan da podereš kožu. Ta se uopšte ne brine za tvoje zdravlje! Naša majka je bila zadovoljna ako smo se oko djurdjevdana okupali.  Zato nam je koža sada lepa i meka kao svila. Takvu majku si trebao da imaš a ne tu tvoju.", reče mu Roga.

"Da, eh kako je samo bila dobra naša majka.", uzdiše Jadwiga a u tom trenu iskoči crna mačka ispod kreveta.

Svo četvoro poskočiše od straha. 

"Pa jel' ova rugoba od tvoje mačke spava ovde na tavanu?", čudi se Roga.

"Otkud ja da znam gde se ta smuca po celi dan? Valjda se od smucanja umorila pa se tu odmara? Šta me briga neka spava gde hoće."

Mačka ih pogleda popreko pa se iskrade kroz prozor pa se popne pravo na staro hrastovo stablo.

"Čini mi se da smo našli ko je krivac za buve.", podboči se Jaga.

"Ja odoh po nožice a vas dve da ste ga dobro oprale da nam se buve još više ne nakote."

Obe se namrštiše ali šta će? Ako Jaga zakasni po dimljene nožice ostaće bez svoje omiljene poslastice pa nerado pristaše na ovu obavezu.

Kada se Sajo pojavio u dvorištu Roga je već naložila vatru a voda u kazanu je vrila. Jadwiga je izbirala neke osušene travčice pa je iz svakog svežnja čupkala po koji listić i ubacivala u kipuću vodu.

Obe podigoše kazan pa vodu pretočiše u jedno na pola presečeno bure. Roga zgrabi jedno staro drveno veslo pa njime promeša vodu a onda dodje po Sajine stvari i zgrabi ih iz daljine kao da su kužne i prebaci ih u bure. Tri puta dobro promeša stvari pa ubaci neki žuti prašak.

[image: ]

"A sada ti?", brecnu se na Saju.

"Šta ja?", čudi se dečak pa se počeša po crvenom osipu na ruci.

"Ma ulazi dok te nisam pretvorila u krastaču. Oćeš' da nam se nakote buve?", pa ga mlatnu veslom po zadnjici. 

Sajo poskakuje a Roga ga lupka veslom sve dok nije uskočio u bure.

Čim je dotakao vodu sa njega poskakaše sve buve i odmah pocrkaše. Za divno čudo, da li to bi od onog žutog praška ili od trava koje je Jadwiga ubacila ali crvenilo i svrab mu u potpunosti prodjoše. On oseti neopisivo olakšanje pa se opusti u buretu medju svojim mokrim stvarima.  Još se nikada nije  prao zajedno sa svojim odelom pa mu bi čudno ali onda oseti drveno veslo na glavi pa oseti kako ga Roga gura pod vodu: "Nemoj da zabušavaš! Tako, lepo operi i glavicu.", reče pa ga gurne sasvim pod vodu.

Nije prošlo mnogo vremena a Jaga sleti sa svojom metlom pravo pred kolibu. 

"Od kud' ti sa metlom? Zar nisi išla kao uvek pešice?", čudi se Roga.

"Eto, baš mi se letelo!", odbrusi joj sestra. Nije htela da joj prizna da je bila sva sretna i puna iščekivanja kako će se dalje razvijati stvari oko šegrta. Činila se sebi nekako sva važna pa joj bi žao što se toga nije još pre dosetila.

Ugledavši šegrta u buretu ona bi zadovoljna što su ga oslobodili napasti.

"A sada još da sredim sobu da bude čista.", pa okrenu  prstom  u krug.

Sa krova kolibice poskakaše buve a za njima i Jagina crna mačka koja se u medjuvremenu ponovo ušunjala kroz prozor.

Ona mjaukne kao da je nešto strašno zabolelo pa preko krova pobeže glavom bez obzira.

"Ta se neće više na tavan vraćati.", zaključi Jadwiga.

"Gde nadje tu ružnu mačku?", čudi se Roga.

"Ne znam. Jedan dan je stajala tu pred vratima pa mi je bilo žao da je izbacim. Izgledala je tako jadno i napušteno.", opravdava se Jaga sestri.

Roga šmrcnu pa napući usta: "Još uvek jadno izgleda."

"A sada blago meni, pošto si se lepo okupao vreme je da stupiš u službu."

Sajo se ispravi kao tane u buretu pa sav ozaren reče: "Sajo je spreman za službu Jago! Šta treba da radim?"

Sve tri ga gledaju glupo a onda im Jadwiga došapnu: "Zar ne bi trebalo da te zove nekako drugačije?"

"Kako drugačije. Pa jel' se ne zovem Jaga?", šapnu im priglupo.

"Ma zoveš se tako ali trebalo bi da zvuči nekako službenije sada kad' već imaš tog neukog šegrta."

"Učiteljice?", upita je Jaga.

Obe odmahnuše glavom namrštene.

"Ti i učiteljica!", podsmehnu se Roga.

"A kako da me onda zove?"

"Ja ću vas zvati kako god vi hoćete? Vi ste majstor svog zanata.", dobaci im Sajo koji se skupio jer mu je polako bivalo hladno a nije smeo da izadje iz bureta bez njihove dozvole.

"Majstor od zanata?", ponavlja Jaga glasno nekoliko puta a onda joj lice ozari osmeh.

"Majstorica! Zovi me majstorica!"

Sestre behu zadovoljne a činilo se da ni Sajo nije imao ništa protiv.

Tako je Sajo od toga dana Jagu nazivao majstoricom kada joj se obraćao pa svi behu što se toga tiče mirni.

"I nemoj da mi govoriš vi, moram uvek da se osvrćem jer mislim da se obraćaš još nekom."

"A sada da ti dam prvi zadatak. Čekaj samo da smislim šta!", reče pa sedne da razmisli i naspe sebi čašu kupinovog vina.

Sestre sedoše pored nje pa i one sebi nasuše pune čaše i zgrabiše po jedanu dimljenu nožicu.

Roga glaba vrhom zuba, odsutnog pogleda. 

"Eh, ovo je baš teško!", kuka Jaga.

"Šta li da mu dam da radi? Stvarno ne znam!"

Sajo sede sa njima za sto pa i on prvo obilno doručkuje. Dok je jeo čekao je šta će već smisliti a one ga ne skidaše sa oka svo vreme. Čim se najeo Jaga mu gurne korpu u ruke pa mu reče: "Idi pa naberi kupine za vino dok ne smislim šta ću stobom.", pa se sumorno nasloni na dlan.

"Jel' ovaj tvoj šegrt jeo već nekad' nešto?", upita je Roga tiho kako je dečak ne bi čuo.

"Izgleda da nije.", prizna i ona. 

"Ima da nas pojede sa svim stvarima.", požali se Roga.

"Pa neka, nek' me pojede. Mene će neće tebe. Moj je šegrt! Na meni ima šta. Vidi kako si ti koščata i ružna. Imam sada važnijih stvari na pameti od njegovog apetita. Treba da smislim šta će da radi da mi tu po čitave dane ne zgubidani.", pa nastavi da razmišlja.

Roga se uozbilji pa zaćuta. Pokuša i ona da se priseti nečega ali joj ne pada na pamet ni jedna jedina pametna ideja. A kako bi joj i pala? Pa ko je još od svih veštica na svetu uzimao sebi nekog za šegrta? Zna se odvajkada, veštice nasledjuju svoj zanat od svojih majki. Od njih uče sve što se naučiti može. Nije tu nikada bilo da nekoga moraš nečemu podučavati. Ili si se rodio kao veštica ili nisi. To nije bio zanat ko' svi drugi da se izučava, nego je to išlo sa kolena na koleno. A ova Jagina smicalica to je sigurno samo zato da nju naljuti? A morala je priznati da joj to zaista i uspeva.

Sajo se vratio nazad iz šume sa punom korpom zrelih kupina. Jaga mu uze korpu iz ruke pa ubaci sočne kupine u kazan i rukama iscedi iz njih sve do poslednje kapi. Tamno crvena tekućina joj poteče niz koščate prste pa je onda procedi kroz belu gazu i ostavi u staklenoj flaši na otvoreno kako bi mesečina dalje učinila svoje.

"Niko ne zna da napravi tako ukusnu Mera Lunu kao ja.", pomisli Jaga zadovoljno.

"Sajo, idi naseci malo drva za potpalu dok ne smislim kakav zadatak da ti dam."

Dečak poslušno zgrabi sekiru pa ode iza kolibe da iscepa drva. 

Sa svog mesta na klupi posmatrale su ga bez prestanka i Roga i Jadwiga.

Nije im promaklo da je dečak sasvim neumešan i da nema pojma o ničemu ali se videlo da se trudi.

Rogi dojadi njegova borba sa cepanicama pa došapnu Jadwigi: "Ja bih do sad već metar drva iscepala a on tek tri čitava komada."

"Četiri!", ispravi je Jadwiga jer pade još jedan komad na pesak.

Roga se iznervira pa mu pridje.

"Ne radi se to tako. Evo vidi, ovako to treba!", pa cokulom stane na cepanicu kako bi izvukla iz nje sekiru.

Roga iscepa dvadesetak cepanica pa mu onda vrati sekiru: "A sad' ti!", reče pa se odmakne i podboči.

Jadwiga je virila iza nje takodje znatiželjna da vidi da li je shvatio.

Sajo zamahnu svom snagom ali mu sekira nespretno skliznu i zabije se u panj  na koji je postavljao cepanice. Opet stade da stenje i uzdiše ali ne mogaše pomeriti sekiru ni za milimetar.

Ovaj put mu pridje Jadwiga pa iscepa tridesetak komada a onda mu sva zadihana vrati sekiru.

"Eh, ako do sada nisi shvatio kako, nećeš nikada."

"Tako je!", reče Roga pa skrsti ruke na grudima.

"Udri!"

Sajo zgrabi dršku sa obe ruke pa zamahnu toliko da se skoro otpozadi u ledja udario a onda je podiže a sekira odlete i zabije se u brezovo stablo. Za par centimetara promaši Jagu koja ne vide sestre na klupi pa krenu za njima da ih potraži.

Ugledavši veliku gomilu rascepanih drva ona raspoloženo granu od sreće: "Oh, vidi ti tebe! Za početak nije ni tako loše.", pa uze dve cepanice u ruke da ih odmeri.

"Nisu baš dobre kao moje ali biće to sa vežbom bolje.", reče dajući mu podstrek.

On taman htede da kaže kako nije on to sve pocepao ali ga Roga pogleda popreko pa on zaćuta.

"Nije tako loše? Nije tako loše?", jedi se Roga hodajući iza Saje.

"Jesi li je samo čula?", žali se Jadwigi.

Jadwiga klimnu potvrdno glavom.

"Jesam! Ja ne bih volela da sam Jagin šegrt. Mnogo je stroga.", šapuće Jadwiga Rogi.

"Ništa joj nije po volji.", žali se natrag Roga a da nije bila svesna da je sama tri puta gora od nje.

Ostatak dana presedeše u hladovini ispod borova pokušavajući da se prisete šta da mu daju da radi a onda predveče ugleda svoju crnu mačku koja se šunjala nekuda u šumu.

"Sajo, idi pa prošetaj mačku!", reče mu a dečak odmah skoči na noge pa odjuri za mačkom.

"Idi prošetaj mačku? Ma kakav ti je to zadatak? Ko još šeće mačke po šumarcima, nije to pseto?", mršti se Roga.

"Eto tako! To je moj šegrt pa kad' mu kažem da prošeta mačku ima da je prošeta i gotovo!", odbrusi joj sestra.

"Ma šta se odmah rogušiš? Samo se čudim kakvi ti zadaci padaju napamet. I ovako nije baš bistar a od tih tvojih zadataka ima sasvim da oglupi."

Jaga se zamisli nad njenom opaskom pa pomisli kako Roga ima pravo ali nikako nije želela da joj to prizna.

"Nešto mora da radi da mu ne padaju bedastoće na pamet. A sa druge strane baš me živo zanima kuda se smuca ta šugava mačketina. Stalno negde ide. Nekad' mi se čini da vodi neki svoj tajni život o kojem ja ne znam ništa. Neka je prati, tako ću bar znati kuda se smuca. Razumeš? Tako sam rešila dva problema.", reče Jaga samozadovoljno pa baci koščicu od izglabane nožice iza svojih ledja.

[image: ]

"I meni je čudna ta tvoja mačka. Ima nešto u njoj što izaziva u meni nepoverenje.", prizna joj Roga. 

"Možda nije to ni tako loša ideja što si mu to naložila?", reče pa ispruži čašu sa vinom da nazdravi.

Tako je prošao Sajin prvi radni dan. Umoran se stropošta u krevet od slame a ovaj put ga nije morao deliti ni sa mačkom ni sa buvama.

[image: ]

U ranu zoru uspe Sajo da se sam probudi ali majstorica Jaga je već bila budna. Ona se okrenu ka njemu na sekund pa nastavi da kači buketiće suvih travčica na štrikove koji su bili razapeti preko stropa cele kuhinje.

"Ah, konačno si ustao!", mršti se Jaga.

"Dobro jutro. Koliko je sati?", upita je dečak.

Jaga baci pogled kroz prozor pa mu odgovori: "Pet i trideset pet. Ako ne požurim zakasniću u mesaru.", seti se svoje jutarnje obaveze pa odveže kecelju, zgrabi ceger i krene ka selu.

Sajo gurne glavu kroz prozor pa pokuša i sam da odgonetne od kuda Jaga tako precizno može da kaže koliko je sati bez da ima bilo kakav sat pri ruci. On se ogleda oko sebe i zaista, nigde ništa što bi bilo nalik nekom satu.

Upravo je završio sa doručkom kada se zadovoljna Jaga vrati sa punom torbom dimljenih kokošijih nožica. Roga i Jadwiga sedeše nepomično brojeći mu zalogaje. Još nikada nisu videli da neko ljudsko čeljade može toliku količinu hrane očistiti za tako kratko vreme. Za njih to beše čudo nevidjeno pa sa velikim zanimanjem pratiše svaki njegov zalogaj.

"Eh, taj bi bogami celu kravu mogo' očistit' dok dlanom o dlan.", reče Roga pa otare dlanove.

Jaga spusti ceger na sto pa mu naredi: "Evo ti šegrte, ovo okači na štrik a onda treba da pravimo kiseli kupus."

Sajo podiže tešku torbu pa ga njena težina na momenat zanese. On se začudi kako Jaga u njenim godinama može da nosi tako težak teret bez da se umori pa onda stade da kači nožice na štrik u dvorištu.

"Dobro

